Ernst Emil Holstein

Krahv Ernst Emil Holstein VR II/3 (13. aprill 1901 Kopenhaagen – 17. september 1928 Tallinn) oli Taani ja Eesti sõjaväelane (nooremleitnant), Richard Gustav Borgelini adjutant Eesti Vabadussõjas Taani vabatahtlike kompanii koosseisus.

Elulugu
Ernst Emil Holstein sündis 13. aprillil 1901 Kopenhaagenis.Päevaleht, 19. september 1928, lk 8

Sõjaväeline teenistuskäik
Astus 1917. aastal Aage Vestenholzi kadetikorpusse, teenis hiljem Taani 4. polgus ja mehaanika ning lennuväe koolis.Ernst krahv Holstein †. Sõdur. 1928, nr 39/40, lk 1118

Ernst Emil Holstein tuli 1919. aasta aprillis Taani vabatahtlike kompaniiga Eestisse. Teenis kompaniis selle ülema kolonelleitnant Richard Gustav Borgelini käsundusohvitserina, olles ühtlasi üksuse noorim ohvitser. Eesti Vabadussõjas tegi kaasa lahingud Rõugest kuni Jakobstadtini, Pihkva ning Ostrovini.K&E: Taani - külade maa. Kultuur ja Elu Ülendati lipnikuks, vanusega 20. juunist 1919. Vabadussõjas üles näidatud vahvuse eest anti talle Vabadusristi II liigi 3. järk ja tasuta maa.

Astus 24. märtsil 1920 Eesti kaitseväe teenistusse. Määrati 7. aprillil 1. Ratsapolku ja komandeeriti sama aasta 7. juunil ratsa allohvitseride kooli. Teenis ratsa allohvitseride koolis (hiljem Allohvitseride Kooli õppeeskadronis) kuni sõjaväeteenistusest lahkumiseni 20. märtsil 1921. Ülendati kiiduväärt teenistuse ja väljateenitud aja eest alamleitnandiks, vanusega 20. detsembrist 1919. Novembris 1922 nimetati see auaste ümber nooremleitnandiks.

Hilisem elukäik
Lahkus isa nõudel Eestist, et õppida Taanis põllumajandust ja asuda seejärel Holsteinide suurte maaomandite valitsemisele. Kui kolonelleitnant Borgelin asus majandama temale autasuna antud Maidla mõisat Harjumaal, kutsus Borgelin Holsteini oma mõisa valitsejaks.Borgelin, Richard G (2004). Dannebrogi lipu all. Taani vabatahtlikud Eesti Vabadussõjas. Tallinn: Olion, lk 264

Hukkus õnnetult 17. septembril 1928 Maidla mõisatöölisele vihaselt kallale tunginud pulli pusklemisest tekkinud vigastuste tagajärjel. Krahv Holsteini põrm saadeti sama aasta 24. septembril riiklike sõjaväeliste auavalduste saatel Eesti aurikule Tiber, mis selle kodumaale matmiseks viis.Borgelin, Richard G: Ernst krahv Holstein. In memoriam. Sõdur. 1928, nr 39/40, lk 1118

Auastmed
 1919 – lipnik
 1921 – alamleitnant
 1922 – nooremleitnant

Tunnustus

 Vabadusrist II/3 (23. märts 1920)
 Läti Karutapja ordenLKOK nr.3/1387: Holstein, Ernst (läti keeles)

 Viited 

Kategooria:Eesti ratsaväeosade koosseis
Kategooria:Taani sõjaväelased
Kategooria:Vabadusristi II liigi 3. järgu kavalerid
Kategooria:Karutapja ordeni kavalerid
Kategooria:Vabadussõja veteranid
Kategooria:Sündinud 1901
Kategooria:Surnud 1928